Komisjoni määrus (EÜ) nr 796/95,

7. aprill 1995,

millega muudetakse määrust (EMÜ) nr 1858/93, millega sätestatakse üksikasjalikud eeskirjad nõukogu määruse (EMÜ) nr 404/93 kohaldamiseks abikava suhtes, millega hüvitatakse banaanisektoris turustamisel saamata jäänud tulud

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 13. veebruari 1993. aasta määrust (EMÜ) nr 404/93 banaanituru ühise korralduse kohta, [1] viimati muudetud määrusega (EÜ) nr 3290/94, [2] eriti selle artikli 12 lõiget 8 ja artiklit 14,

võttes arvesse nõukogu 28. detsembri 1992. aasta määrust (EMÜ) nr 3813/92 ühises põllumajanduspoliitikas kohaldatava arvestusühiku ja ümberarvestuskursside kohta, [3] viimati muudetud määrusega (EÜ) nr 150/95, [4] eriti selle artiklit 12,

ning arvestades, et:

komisjoni määrusega (EMÜ) nr 1858/93, [5] viimati muudetud määrusega (EÜ) nr 705/94, [6] kehtestatakse banaanide turustamisest saamata jäänud tulu tasandustoetuste süsteemi üksikasjalikud rakenduseeskirjad;

alates 1. veebruarist 1995 muudeti määruse (EMÜ) nr 3813/92 artikli 13 lõikega 2 teatavate hindade ja summade väärtust eküüdes, et kaotada 31. jaanuarini 1995 põllumajanduses kasutatavaid ümberarvestuskursse mõjutanud paranduskoefitsiendi 1,207509 tühistamise tagajärgi; kõnealuste hindade ja summade uued väärtused eküüdes on 1. veebruarist 1995 kehtestatud vastavalt eeskirjadele, mis on sätestatud määruse (EMÜ) nr 3813/92 artikli 13 lõikes 2 ja komisjoni 30. aprilli 1993. aasta määruse (EMÜ) nr 1068/93 (põllumajanduslike ümberarvestuskursside kindlaksmääramise ja kohaldamise üksikasjalike eeskirjade kohta, [7] viimati muudetud määrusega (EÜ) nr 157/95 [8]) artikli 18 lõikes 1;

segaduse vältimiseks ja turustamisest saamata jäänud tulu tasandustoetuste süsteemi kohaldamise hõlbustamiseks tuleks määruse (EMÜ) nr 1858/93 artikli 2 lõikes 2 kindlaks määratud kindlasummalise võrdlustulu väärtus eküüdes asendada alates turustusperioodi algusest, mis hõlmab 1995. aasta märtsi ja aprilli;

määrus (EMÜ) nr 1858/93 sisaldab mitmeid üleminekusätteid selle süsteemi rakendamiseks, mida enam ei kohaldata; selguse huvides tuleks need kehtetuks tunnistada; saadud kogemusi silmas pidades tuleks ettemaksete ja lõppmaksete taotluste esitamise tähtaegu pikendada;

hea juhtimise huvides tuleks sätestada käesoleva määruse viivitamatu jõustumine;

käesoleva määrusega ettenähtud meetmed on kooskõlas banaanituru korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 1858/93 muudetakse järgmiselt.

1. Artikli 1 teine lõige jäetakse välja.

2. Artikli 2 lõige 2 asendatakse järgmisega:

"2. Kindlasummaline võrdlustulu on 59,29 eküüd 100 kg pakkimishoonest väljaviidud roheliste banaanide netomassi kohta."

3. Artikkel 6 jäetakse välja.

4. Artikli 7 lõige 2 asendatakse järgmisega:

"2. Taotlused esitatakse:

a) taotluskuule eelneva kahe kuu jooksul tegelikult turustatud banaanikoguste jaoks antavate ettemaksete puhul hiljemalt 20. märtsiks, 20. maiks, 20. juuliks, 20. septembriks ja 20. novembriks;

b) abi lõppmakse puhul hiljemalt selle aasta 31. jaanuariks, mis järgneb aastale, mille jaoks abi taotleti. Lõppmakse koosneb:

- novembri ja detsembri jooksul turustatud banaanide jaoks antud abist,

- ja summast, mis saadakse vajaduse korral lõpliku abisumma põhjal punktis a osutatud ajavahemike jooksul turustatud banaanidele makstud abi korrigeerimisel."

5. Artikli 8 teine lõige jäetakse välja.

6. Artikkel 9 asendatakse järgmisega:

"Artikkel 9

1. Kui määruse (EMÜ) nr 404/93 artikli 12 lõikes 2 iga piirkonna jaoks ettenähtud koguseid ületatakse, antakse abi kõigile taotletud kogustele, mis jäävad 854000 tonni (netomass) piiresse.

2. Kui tegelikult turustatud üldkogus ületab 854000 tonni, vähendatakse iga tootjapiirkonna puhul turustatavaid koguseid, mille jaoks on õigus saada abi, proportsionaalselt selle koguse võrra, mis ületab vastava piirkonna jaoks kehtestatud koguse.

Komisjon määrab kindlaks iga piirkonna suhtes kohaldatavad koguste vähendamise protsendimäärad ja teavitab sellest liikmesriike.

Teise lõigu kohaldamisel rakendavad pädevad asutused kõikide abitaotlustes esitatud koguste suhtes ühtset vähendamise protsendimäära."

7. Artikkel 11 asendatakse järgmisega:

"Artikkel 11

Ettemakse ja abisumma ümberarvestamisel riigi omavääringusse kohaldatakse põllumajanduslikku ümberarvestuskurssi, mis kehtib artikli 7 lõikes 2 määratletud iga turustusperioodi esimesel päeval."

Artikkel 2

Käesolev määrus jõustub Euroopa Ühenduste Teatajas avaldamise päeval.

Artikli 1 punkti 2 kohaldatakse siiski alates 1. märtsist 1995.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 7. aprill 1995

Komisjoni nimel

komisjoni liige

Franz Fischler

[1] EÜT L 47, 25.2.1993, lk 1.

[2] EÜT L 349, 31.12.1994, lk 105.

[3] EÜT L 387, 31.12.1992, lk 1.

[4] EÜT L 22, 31.1.1995, lk 1.

[5] EÜT L 170, 13.7.1993, lk 5.

[6] EÜT L 85, 30.3.1994, lk 7.

[7] EÜT L 108, 1.5.1993, lk 106.

[8] EÜT L 24, 1.2.1995, lk 1.

--------------------------------------------------